Dar-ritratt hu kkopjat minn sensiela ta' ritratti antiki ta' Malta ppubblikati minn Bay Retro. Partijiet jingħarfu, oħrajn inksew għal kollox bil-ġebel u l-konkrit. Il-grawnd ta' dak li kien se jkun magħruf bħala l-Empire Stadium tal-Gżira kien diġà hemm 83 sena ilu. Kienu għad iridu jinbnew il-postijiet għall-ispettaturi, u wara jintlagħbu tant partiti li jibqgħu jissemmew fl-istorja, biex eventwalment jispiċċa jitħalla jaqa' biċċiet. X'ħasra, kemm kien isbaħ minn dak id-dwejjaq li hemm issa minfloku f'Ta' Qali. It-toroq jingħarfu ċar. Hemm it-triq li timxi mal-kosta. Kemm-il darba ġrejt fiha meta qorob l-aħħar tas-seklu? Ir-rampa tal-White Mansions għadha ma teżistix. Il-ġnien kien hemm diġà, imma l-Yacht Marina kien għadu kenn għal bastiment militari. Fuq Manoel Island tidher wesgħa kbira fejn issa hemm il-Yacht Yard, imma ebda sinjal ta' attività. The Strand kien hemm linja rqiqa ta' djar tal-villeġġatura. Forsi wħud minnhom għadhom hemm anki llum. Il-bqija l-Gżira kien kollu għelieqi – fl-1929 il-Gżira kienet tfisser il-Manoel Island. It-toroq prinċipali ta' maġenb l-Empire Stadium qegħdin hemm. Testaferrata Street mhix hemm, Ta' Xbiex għadu għelieqi, imma Rue d'Argens qiegħda hemm kollha kemm hi, bit-telgħa tas-Savoy b'kollox. Is-Savoy diġà jidher li hemm xi vilel. Jidhru wkoll binjiet imdaqqsa, x'aktarx il-kunvent tas-Sacred Heart u l-isptar tal-Blue Sisters. Dawn tal-aħħar, man-nofs seklu wara, kien se jqalfathom 'l hemm ċertu Dom Mintoff, u l-isptar jibda jissejjaħ Zammit Clapp. Minn dawk in-naħat titlaq Triq Birkirkara, li titla' għal fejn illum hemm San Ġwann u tibqa' sejra lejn Tal-Balal fid-direzzjoni ta' Ħal Għargħur u n-Naxxar. Xejn ħlief għelieqi u xi razzett 'l hawn u 'l hinn. F'nofs ir-ritratt, minn nofs Rue d'Argens titlaq Triq tas-Sliema lejn Regional Road, ħlief li Regional Road għadha biss idea f'moħħ xi kap fiċ-Ċivil. Fuq in-naħa tal-lemin tat-triq tidher għolja fejn issa hemm il-Kappara. Meta tasal San Ġwann it-triq ixxaqleb lejn ix-xellug għal fejn hemm iż-żona industrijali ta' San Ġwann, l-isptar Mater Dei u wara tibqa' sejra Birkirkara. Ġraw affarijiet minn dakinhar… Laurel and Hardy kienu qed joqorbu lejn il-quċċata tal-karriera tagħhom. Għaxar snin wara kellha tibda t-tieni gwerra dinjija. Wara kien se jibda tiela' l-bini sakemm inkesa kważi kollox. It-toroq kienu se jinksew bl-asfalt, u fuqhom jibda jgħaddi traffiku ma jaqta' xejn… Affaxxinanti, nerġa' ngħid.